[Honorius Espiscopus servus servorum Dei, dilectis filiis Abbati et conventui Monasterii Cluniacensis salutem et Apostolicam benedictionem. Cum, sicut ex parte vestra fuit propositum coram nobis, vos et prædecessores vestri, qui fuerunt pro tempore, quibusdam Privilegiis et indulgentiis à prædecessoribus nostris Romanis Pontificibus Monasterio vestro concessis, propter simplicitatem et juris ignorantiam usi non fueritis temporibus retroactis: Nos vestris supplicationibus inclinati, ejusdem Monasterii indemnitati præcavere volentes, uti de cætero eisdem Privilegiis et indulgentiis, dummodò eis non sit per præscriptionem, vel aliàs legitimè derogatum, auctoritate præsentium vobis concedimus facultatem. Nulli ergo, etc. Datum Romæ, apud sanctam Sabinam, Nonis Maii, Pontificatus nostri anno primo. Est etiam Privilegium ejusdem Honorii Papæ IV. atque ejusdem datæ, per quod concedit Cluniacensibus fratribus, ut non teneantur ad solutionem debitorum Monasteriorum Ordinis, nisi probentur conversa in utilitatem ipsorum. Estque omninò simile privilegio Nicolai Papæ III. quod habetur suprà. Habetur et aliud Privilegium ejusdem Honorii, ejusdemque Datæ, continens et confirmans Privilegium Cœlestini Papæ III. per quod concedit Abbati et fratribus Cluniacensibus, ut possint candelis accensis excommunicare malefactores suos, qui fuerint de Provincia Lugdunensi, si Prælati tertio requisiti eos ad satisfactionem congruam non compulerint. Quare vide supra.]